
Miljø- og landbruksforvaltningen i Midtre Namdal


7863  Overhalla

Iverksettelse av betinget fellingstillatelse på bjørn i deler av Overhalla kommune i 2005.

Vi viser til søknad av 27. juni d.å. fra Miljø- og landbruksforvaltningen i Midtre Namdal og Overhalla Beite- og Sauavlslag om iverksettelse av betinget fellingstillatelse på 1 stk. bjørn i Overhalla kommune, deler av Grong kommune og deler av Steinkjer kommune.

Bakgrunnen for søknaden.

Bakgrunnen for søknaden er funn av 6 stk voksne sau, hvorav 4 stk. i området Einarsvatnet – Heglemselva – Tømmersjøen sør for Øysletta i Overhalla kommune perioden 20. – 26. juni d.å. og 2 stk. i området Bosovatnet – St. Sandtjønna i kommunene Overhalla/Steinkjer perioden 18. – 22. juni d.å.  Det er dokumentert at samtlige sauer er drept av bjørn. Av obduksjonen, som er foretatt av rovviltkontaktene Jon Håvard Vold og Knut Nordfjellmark i Statens Naturoppsyn, går det ellers fram at alle sauene er påspist. 4 av sauene er påspist i jur og bryst, 1 er påspist i hals og bryst, mens 1 sau har spisemerker på hele dyret. Kadavrene er ferske og antatt dødsdato er 18. juni, 20. juni, 22.juni, 24. juni , 25. juni  og 26. juni 2005. 3 av kadavrene var varme ennå ved undersøkelsen/obduksjonen. Det er funnet/registrert og dokumentert ferske spor etter bjørn ved 2 av kadavrene. Sporene er registrert ved Bossovatnet og Koltjønnhaugen/Heglemselva. Spormålet på avtrykk av framfot er målt til 12 cm bredde.  

Det er ellers gjort følgende observasjoner av aktivitet hos bjørn i et større område i Overhalla –Steinkjer – Grong – Namsos i løpet av våren/forsommeren: Etter beiteslipp fra Kvam i Steinkjer kommune vest for Bangsjøen har det vært urolig med spredning sauene. Dette området grenser inn til det aktuelle beiteområdet i Overhalla/Namsos. Det oppgis å være observert bjørn på Heia i Grong kommune. Denne skal være observert på vei vestover mot Overhalla. Det er observert bjørn ved Andsjøvatnet i Bangdalen i Namsos kommune

Det går både sau og storfe i området. Det er totalt 900 voksne sauer og 1.600 lam i det aktuelle området i Overhalla og Namsos. Gjennom Vesterå Storfebeitelag er det sluppet 97 ungdyr i området.      

I søknaden heter det ellers blant annet:

”Ut fra ovenstående redegjørelse søkes det med dette om fellingstillatelse for 1 bjørn.

  Det bes om at fylkesmannen vektlegger følgende forhold spesielt:

· drapsmønster (dyr er lite påspist, hovedsakelig jur og brystfett)

· bjørnen er sannsynligvis en overskuddsdreper.

· det er lite folk i fjellet, og det er sannsynlig at skadeomfanget er langt større enn det som er dokumentert 

· kadavrene er ikke blitt flyttet etter at obduksjonen er gjennomført.

· det går mye sau i området, samtidig som at det beiter nesten 100 ungdyr i samme området.


Grong og Steinkjer kommuner er orientert om situasjonen, og at det søkes om fellingstillatelse for bjørn i nevnte område.”

Bestandssituasjonen for bjørn.          

Fylkesmannen i Nord-Trøndelag, miljøvernavdelingen har for hvert år i perioden 1986-1990 utgitt publiserte rapporter angående bestandssituasjonen for bjørn i Nord-Trøndelag, jf tidligere utgitte rapporter. I tillegg er det ellers for senere år også foretatt bestandsvurderinger. Meldingsmaterialet er anslått til å omfatte følgende minimumstall for bjørn i Nord-Trøndelag:



1986
minimum
28 bjørner



1987
minimum
21 bjørner



1988
minimum
15 bjørner



1989
minimum
10 bjørner



1990
minimum
  8 bjørner



1991
minimum
  7 bjørner



1993
minimum
12 bjørner



1994
minimum
11 bjørner

Fylkesmannen viser ellers til de vårsporregistreringene av bjørn (kartlegging gjennomført på snø i månedene april og mai) som ble gjennomført i deler av Nord-Trøndelag i årene 1999, 2000, 2001, 2002 og 2003 i regi av fylkesmannens miljøvernavdeling ved bruk av lokalt feltpersonell. Denne kartleggingen konkluderte med at den årlige registrerte bjørnebestanden var om lag det dobbelte (19–28 bjørner) av hva den årlige kartlagte bjørnebestanden var før disse registreringene ble gjennomført (10-12 bjørner).   

I 2005 er det pr. dato i regi av Statens Naturoppsyn, jf. oversikten i Rovbasen, registrert aktivitet av bjørn i kommunene Lierne, Namsskogan, Overhalla, Steinkjer, Namsos og Meråker. 

Forebyggende tiltak mot bjørneskader i Overhalla.

Det er ikke iverksatt ekstraordinært tilsyn eller andre forebyggende tiltak for å avverge eller redusere skader av bjørn på sau i Overhalla kommune eller i de aktuelle områder i Grong eller Steinkjer. 

Forskrifter og betingelser knyttet til fellingstillatelse på bjørn. 

I vedlagte brev av 10. juni d.å.  fra Direktoratet for naturforvaltning (DN) er Region 6  - Møre og Romsdal, Sør-Trøndelag og Nord-Trøndelag er fylkesmannen i Nord-Trøndelag gitt fullmakt til å iverksette fellingstillatelse på 2 stk. bjørn i Nord-Trøndelag i 2005. DN har gitt betinget fellingstillatelse på 2 stk. bjørner i området Møre og Romsdal, Sør-Trøndelag og Nord-Trøndelag. Som det går fram av brevet er det knyttet en rekke betingelser til denne fullmakten til å kunne iverksette inntil 2 stk fellingstillatelser på bjørn i Nord-Trøndelag. Det heter i brevet fra DN blant annet:


"Fylkesmannen skal i hvert enkelt tilfelle gjøre en vurdering av om felling er

  nødvendig sett i forhold til vilkårene i forskrift av 18. mars 2005 nr. 242 om

  forvaltning av rovvilt (rovviltforskriften)§ 9, jf. § 1 og § 6.”

I rovviltforskriften § 1 (Formål): heter det: 


”Formålet med denne forskrift er å sikre en bærekraftig forvaltning av gaupe, jerv, 

  bjørn, ulv og kongeørn. Innenfor en slik ramme skal forvaltningen også ivareta

  hensyn til næringsutøvelse og andre samfunnsinteresser. Forvaltningen skal være

  differensiert slik at hensynet til ulike interesser vektlegges forskjellig i ulike områder

  og for de ulike rovviltarter. 

 Forskriften skal sikre en forvaltning som vektlegger forutsigbarhet og lokal

 medvirkning.”                

Det nasjonale målet når det gjelder årlig antall ynglinger i region 6 – Møre og Romsdal, Sør-Trøndelag, og Nord-Trøndelag er satt til 4 ynglinger. Dette målet er ikke nådd. I 2004 viser bestandsstatus for bjørn i denne region at det er 1 yngling av bjørn i denne region, jf. status oppgitt av Norsk institutt for naturforskning (NINA) i brev av 20. mai 2005 angående Nasjonalt overvåkingsprogram for rovvilt og årlig rapportering av bestandsstatus for de fire store rovdyrene, og til rapport fra NINA av 20. mai 2005.     

Fylkesmannens vurdering og konklusjon.      
  



Skadebildet i denne saken, hvor bjørn dreper sau, karakteriseres som  overskuddsdreping. Dette fordi sauene hovedsakelig er drept ved påspist brystparti (brystfett) og avspising av jur.   

Det er funnet dokumentert drept av bjørn 6 sauer, hvorav samtlige er voksne i området pr. 27. juni d.å. Det har vært liten menneskelig aktivitet i området hvor de drepte sauene er funnet. Sannsynligheten er derfor stor for at det i området kan ligge vesentlig flere sauer som er drept av bjørn. Skaden betraktes derfor som betydelig og med fare for rask utvikling.

Det aktuelle skadeområdet i Overhalla og i grenseområdet til Steinkjer kommune ligger midt i Nord-Trøndelag og relativt sett langt vest i fylket. Dette betyr at sannsyligheten for å felle ei binne i dette området er ca. 15% og ikke 50% slik som i områdene nærmest grensa til Jämtland i Lierne kommune.    

Med bakgrunn i ovennevnte finner fylkesmannen det riktig å iverksette fellingstillatelse på 1 stk. bjørn i et nærmere avgrenset område hovedsakelig innenfor området avgrenset på følgende måte: Jørem ved Namsen – Revrumpfjellet – Bangsjøene – Spøtthatten Bongheia – Storsletthatten – L. Flisinghatten – Homstad ved Namsen – langs sørsiden av Namsen og til Jørem, jf. avgrensingen av området på vedlagte kart. 

En fellingstillatelse på skadegjørende bjørn har til hensikt å stanse en større skadeutvikling raskt og blir derfor gitt for et begrenset tidsrom. På denne måten har vi mulighet til å vurdere den videre utvikling før nye beslutninger tas.

Under henvisning til fullmakt, gitt i det nevnte brevet fra Direktoratet for naturforvaltning, iverksetter herved fylkesmannen i Nord-Trøndelag fellingstillatelse på 1 stk. bjørn. Dette for å få fjernet det skadegjørende individ.

Følgende forutsetninger er knyttet til fellingstillatelsen:

1. Fellingstillatelsen gjelder fra og med tirsdag 28. juni d.å. til og med mandag 4. juli d.å.

      Behovet for en eventuell forlengelse av tillatelsen vil bli vurdert av fylkesmannen i

      samråd med kommunen og jaktlederen ved tillatelsens utløp.

2. Tillatelsen gjelder for et følgende avgrensede område: Jørem ved Namsen – Revrumpfjellet – Bangsjøene – Spøtthatten Bongheia – Storsletthatten – L. Flisinghatten – Homstad ved Namsen – langs sørsiden av Namsen og til Jørem, jf. avgrensingen av området på vedlagte kart.        

3. Binner med unger som opptrer sammen er unntatt fra fellingstillatelsen. De tiltak som er mulige for å unngå at binne felles, skal være iverksatt.

4. Overhalla kommune oppnevner jaktleder og fellingslag. Alle som deltar i fellingslaget  skal gjøres kjent med dette brevets innhold. Sammensetningen av fellingslaget og hvem som er jaktleder skal meddeles fylkesmannen. 

5. Ved felling av bjørn skal det nyttes våpen og ammunisjon godkjent for storviltjakt og de som deltar i fellingslaget skal ha avlagt skyteprøven.

6. Felling av bjørn skal omgående meldes til kommunen, fylkesmannen og Direktoratet for naturforvaltning. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever det. 

7. Den/de som sårer bjørn under forsøk på felling i henhold til tillatelsen, plikter å gjøre det en kan for å få avlivet bjørnen. Vedkommende plikter å forvisse seg om påskutt dyr er truffet.  Dersom pliktig ettersøk første dag er uten resultat, skal lederen for fellingslaget uten opphold underrette fylkesmannen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte jegerkorps skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk.

8. Bjørn som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra Direktoratet for naturforvaltning.

9. Dersom det ikke er mistanke om noen uregelmessigheter ved fellingen som kan medføre politietterforskning, er fellingslagets leder ansvarlig for at felt bjørn ivaretas og handteres på en slik måte at verdien av kjøttet og kvaliteten på skinnet ikke forringes unødig. OBS! Buken skal åpnes så fort som mulig. Dersom det i motsatt fall er grunnlag for å påregne behov for etterforskning, skal dyret ikke åpnes og ikke flyttes fra fallstedet. Fylkesmannen og politiet skal da underrettes snarest.

10. Felte dyr skal så raskt som mulig bringes til Norsk institutt for naturforskning (NINA), Tungasletta 2, 7485 Trondheim. Instruks for ivaretakelse av felt bjørn følger vedlagt.

11. Dersom det er ønskelig å bruke løs hund i forbindelse med jakta, må Overhalla kommune gi dispensasjon fra båndtvangsbestemmelsene i hundeloven. Overhalla kommune må da samtidig dispensere fra båndtvangsbestemmelsene også i hensynet til bufe og tamrein i hundeloven.  

Avgjørelsen kan påklages til Direktoratet for naturforvaltning innen tre - 3 uker.

Inger Lise Gjørv








Svein Karlsen

Saksbehandlers telefon: 741 68 062   
    
    
   

Kopi: 
-Overhalla Beite- og Sauavlslag

-Steinkjer kommune

-Namsos kommune

-Grong kommune

-Direktoratet for naturforvaltning

-Nord-Trøndelag Sau- og geitalslag

-Nord-Trøndelag Naturvernlag

-Nord-Trøndelag Bondelag

-Nord-Trøndelag Bonde og Småbrukerlag
               

-Nord-Trøndelag Reinsamelag

-Nord-Trøndelag Fylkeslag av Norges Jeger- og Fiskerforbund

-Foreningen Våre Rovdyr

-Mattilsynet Regionkontoret for Trøndelag, Møre og Romsdal 

-Regional rovviltnemnd for region 6 – Møre og Romsdal, Sør-Trøndelag og Nord-Trøndelag

-De Kommunale Viltorgans Arbeidsutvalg i Nord-Trøndelag (KVA)

-Kommunene i Nord-Trøndelag v/viltnemnda/viltorganet

-Namdal Politikammer

-Politiet i Nord-Trøndelag

-Lensmannen i Overhalla

-Lensmannen i Steinkjer

-Lensmannen i Grong

-Lensmannen i Namsos 

-Statens Naturoppsyn (SNO)

-Norsk institutt for naturforskning (NINA)

-Fylkesmennene i Møre og Romsdal, Sør-Trøndelag, Nordland

-Länsstyrelsen i Jämtland  

